Kados dene Sang Prabu Soleman ingkang taksih nem sanget nalika katetepaken minangka raja ing Israel, kasunyatanipun Sang Prabu Soleman boten tumindak adigang lan adigung, sapa sira. lan sapa ingsung. Soleman boten ngginakaken aji mumpung, ananging kanthi manah ingkang kebak andhap asor ngakeni sadaya karingkihan lan kasekenganipun, malah ngakeni bilih krana taksih nem punika ingkang asring njalari Soleman tumindak lepat. Krana punika nalika Gusti Allah ndangu dhateng Soleman wonten ing pangimpen, Soleman boten ngginakan wewengan punika kangge nguja hawa nepsunipun kanthi nyuwun ingkang aneh-aneh, malah kosok wangsulipun Soleman nyuwun ingkang prasaja, inggih punika manah ingkang wicaksana, ingkang saged nimbang sadaya prakawis, temah Soleman saged nindakaken timbalan minangka raja ing Israel. Sikap lan tindakan Soleman ingkang makaten punika minangka wujuding manah ingkang andhap asor nampi timbalan minangka raja. Prakawis ingkang makaten punika wau ugi saged kedadosan wonten ing gesang kita. Kita minangka umat ingkang katimbalan dados seksinipun Gusti Allah, wonten ing pundi kemawon kita kapapanaken. Menawi kita kapapanaken Gusti wonten satengahing masyarakat utawi sampun kepareng nampi pedamelan, punika minangka wujuding berkah ingkang ageng. Kita sami nampeni kanthi manah ingkang andhap asor.